Meddelelse i henhold til artikel 19, stk. 3, i Rådets forordning nr. 17(1)

Sag COMP/37.557 - Eurex

(2000/C 231/02)

I. Meddelelsen

Den 1. juli 1999 informerede parterne Deutsche Börse AG (DB) og SWX Swiss Exchange (SWX) Kommissionen om oprettelsen af deres joint venture "Eurex", en international børs for elektronisk handel med finansielle derivater. Parterne har anmodet om negativattest, sekundært fritagelse under traktatens artikel 81, stk. 3. Denne meddelelse omhandler ikke aftalens overensstemmelse med artikel 82.

II. De involverede virksomheder

DB er holdingselskab for børsen i Frankfurt (/Frankfurter Wertpapierbörse). Selskabet tilbyder en række finansielle ydelser, såsom notering af aktier og obligationer, afregningsfaciliteter og informationslevering.

SWX er en ikke-profitsøgende forening, der står for driften af den schweiziske børs for elektroniske værdipapirer. Selskabet tilbyder samme slags ydelser som DB.

Eurex har overtaget Deutsche Börse Terminmarkt GmbH's (DTB) og Swiss Options and Futures Exchanges (Soffex) rolle og handler nu såvel med de derivatkontrakter, som DTB og Soffex tidligere stod for, samt andre derivatkontrakter.

III. De anmeldte ordninger

Eurex består af tre juridiske enheder, nemlig Eurex Zurich AG, Eurex Frankfurt AG og Eurex Clearing AG.

a) Eurex Zurich beskæftiger sig med schweiziske derivatprodukter og ejes i fællesskab af SWX og DB.

b) Eurex Frankfurt står for de tyske derivatprodukter og er et af Eurex Zurich eneejet datterselskab.

c) Eurex Clearing har ansvaret for Eurex Zurichs og Eurex Frankfurts clearingforretninger og et af Eurex Frankfurt eneejet datterselskab.

Det er de samme personer, der sidder i direktionen og bestyrelsen i Eurex Frankfurt og Eurex Zurich, med den undtagelse, at DB har en ekstra plads i Eurex Zurich's bestyrelse. I forbindelse med visse nøglebeslutninger i de tre enheder kræves der enstemmighed blandt aktieejerne. Det drejer sig om beslutninger, der vedrører grundlæggende strukturelle spørgsmål, såsom selskabsstrukturen, ændringer i forpligtelser, der er indgået i fællesskab, og oprettelse af nye filialer og datterselskaber.

DB har udstedt en ubegrænset ikke-eksklusiv licens i forbindelse med anvendelse af sit software til SWT, og begge parter vil yderligere udvikle deres software og dele indtægter fra tredjemand.

Parterne er ligeledes enedes om ikke direkte eller indirekte at levere derivatprodukter til andre end Eurex, så længe aktieejeraftalen er i kraft. Denne konkurrenceklausul er gældende i fem år og vil automatisk blive forlænget med yderligere fem år, medmindre den ophæves af en af parterne et år i forvejen.

IV. Markedet

Parterne fremfører, at Eurex er aktiv inden for to områder, nemlig:

i) handel med standardiserede derivatprodukter, herunder udvikling af nye produkter, og

ii) clearing af standardiserede derivatprodukter.

i) Handel med derivatprodukter

Eurex tilbyder en facilitet for handel med standardiserede derivatprodukter (optioner og futures), som enten er baseret på aktie-, indeks-, pengemarkeds- eller kapitalmarkedsprodukter.

Parterne fremfører, at der er tale om fire forskellige produktmarkeder, nemlig derivatprodukter, der er baseret på henholdsvis: i) aktier, der er noteret på DB, SWX eller HEX (Helsingfors børs), ii) aktieindekser, der udelukkende er baseret på aktier, der er noteret på DB, SWX og HEX, iii) aktieindekser, der ikke udelukkende er baseret på aktier, der er noteret på DB eller HEX, og iv) specifikke rentesatser (f.eks. "Bund future").

Parterne fremfører, at skønt andre børser teoretisk set kunne tænkes at ville tilbyde en handelsfacilitet inden for de samme derivatprodukter som Eurex, er det ikke sandsynligt, at de vil gøre det, fordi købere og sælgere af børshandlede finansielle derivatprodukter altid handler, hvor der er størst likviditet for et givet produkt. Hvad angår aktiederivatprodukter og aktieindeksderivatprodukter, der er baseret på DB-, SWX- og HEX-noterede aktier, er likviditeten i de fleste tilfælde størst på Eurex.

Til gengæld mener parterne, at andre derivatproduktbørser kan konkurrere med Eurex, når det gælder rentesatsderivatprodukter, fordi de her lettere kan skaffe den nødvendige likviditet.

Parterne fremfører, at OTC-derivatprodukter i modsætning til børshandlede derivater ikke er standardiserede og derfor ikke er egnede til handel mellem en stor gruppe af købere og sælgere. OTC-derivatprodukter er fleksible instrumenter, der ofte "skræddersyes" til bestemt brug. Parterne mener derfor, at OTC-derivatprodukter således alligevel kan sidestilles med børshandlede produkter.

Parterne mener, at adgangen til Eurex på grund af tidszoneforskellene er begrænset for de brugere, hvis åbningstider ikke er identiske med Eurex'. Det erkendes, at der er en mindre tidsmæssig overlapningszone, hvor handlere fra andre finansielle centre (New York, Tokyo, Hongkong) kan intervenere i Europa, men denne overlapning er for lille til at have egentlig betydning. Parterne er derfor af den mening, at det geografiske marked i dette tilfælde er begrænset til Europa.

ii) Clearing af derivatprodukter

Eurex fungerer som en form for mellemhandler mellem køber og sælger og løber risikoen for, at en af disse ikke opfylder sine forpligtelser. Denne tjeneste ydes kun i forbindelse med produkter, der handles på Eurex.

Parterne mener, at det, skønt det teoretisk set ville være muligt for andre selskaber at tilbyde sådanne clearingydelser, er usandsynligt, at andre selskaber vil forsøge at komme ind på markedet.

Parterne fremfører, at clearingydelser er forbundet med den type derivatprodukt, der cleares, og mener, at det geografiske marked for handel med derivatprodukter dækker Europa, og at markedet for clearingtjenester derfor er begrænset til Europa.

V. Relevante tilgrænsende markeder, hvor parterne er til stede

Parterne fremfører, at de er til stede på visse markeder, der er beslægtede med de markeder, hvor Eurex har sine aktiviteter. Det drejer sig om notering af og handel med værdipapirer (aktier og gældsinstrumenter), markedet for notering og handel med warrants, markedet for elektroniske handelssystemer og markedet for salg af markedsinformation.

i) Notering af og handel med værdipapirer

Parterne anser det geografiske marked for noteringsydelser hvad angår toneangivende værdipapirer (herunder dem, der er noteret på deres respektive børser) for at være verdensomspændende, eftersom større internationale virksomheder kan anmode om at blive noteret på mere end en af de store børser. Børser rundt omkring i verden kan let tilbyde sådanne virksomheder deres noteringstjenester, under forudsætning af, at de lovgivningsmæssige krav for de enkelte børser overholdes. Parterne fremfører, at selskaber, hvis forretningsvirksomhed hovedsageligt begrænser sig til deres eget land, kun ønsker at blive noteret på det pågældende lands børs. I sådanne tilfælde er det geografiske marked begrænset til dette land. Hvad angår tyske og schweiziske statsværdipapirer (som en række af Eurex's derivatprodukter er baseret på) anser parterne markedet for noteringstjenester for at være nationalt.

Parterne anser det geografiske marked for handelsmæssige ydelser for toneangivende aktier (herunder dem, der er noteret på deres respektive børser) for at være af europæiske dimensioner. Parterne anfører, at markederne for handelsmæssige tjenester i forbindelse med aktier i selskaber, der hovedsageligt er aktive på hjemmemarkedet, og som kun er noteret på én børs (herunder dem, der er noteret på parternes respektive børser), er nationale. Parterne anser handlen med tyske og schweiziske statsværdipapirer for at have europæiske dimensioner.

ii) Notering af og handel med warrants

Parterne tilbyder notering af og handel med warrants baseret på aktier, et vægtet aktieindeks, der består af aktier, der er noteret på deres børser, valutaer eller nationalbankernes rentesatser. Parterne mener ikke, at warrants, selv om de på mange måder minder om standardiserede optioner (dog afhængig af, hvad de er baseret på), i fuldt omfang kan sidestilles med derivater. Dette skyldes, at warrants i modsætning til optioner yder dækningsret over for warrant-udstederen, i modsætning til, hvad der er tilfældet med en sælger. I et begrænset omfang kan standardiserede optioner og warrants, der er baseret på samme grundlag, dog sidestilles.

Parterne fremfører, at skønt andre børser teoretisk set kan tænkes at tilbyde notering af og handel med den form for warrants, som parternes børser beskæftiger sig med, vil det som oftest ikke ske pga. produktets likviditet. Hvad de forskellige aktieindekser angår findes likviditeten normalt på den børs, hvor de værdipapirer, som udgør grundlaget, er noteret. Det er derfor i princippet muligt, at warrants for toneangivende værdipapirer, der er noteret flere forskellige steder, noteres og handles på de børser, hvor de relevante værdipapirer er noteret.

Parterne anser markedet for warrants baseret på (indekser for) toneangivende værdipapirer, der er noteret på parternes børser, for at være europæisk. Dette skyldes hovedsageligt tidsforskellene mellem de forskellige verdensdele. Hvad angår warrants, der er baseret på nationale værdipapirer, mener parterne, at markedet er nationalt.

iii) Levering af elektroniske børssystemer

Parterne er enten faktiske eller potentielle licensudstedere af software til elektroniske børssystemer, der giver mulighed for fuldautomatisk børshandel. Parterne fremfører, at det relevante produktmarked er levering af software til elektroniske børssystemer for derivater. Der findes en række produkter på markedet, der er udviklet af forskellige konkurrerende firmaer.

Parterne fremfører, at mange af disse systemer kan anvendes uden for de nationale grænser, og de anser derfor dette marked for at have europæiske, om ikke større, dimensioner.

iv) Salg af markedsoplysninger

Parterne er ligeledes aktive på markedet for salg af aktiemarkedsoplysninger til tredjepartssælgere. DB er ansvarlig for salg af oplysninger fra Eurex. Parterne sælger realtids-, tidsforskudte, luknings- og historiske kursoplysninger.

Parterne anfører, at markedet for realtids-, tidsforskudte og lukningskursoplysninger alt efter karakteren af disse oplysninger vil være enten europæisk eller nationalt. Markedet for historiske kursoplysninger afhænger af, hvilke former for oplysninger der er tale om.

VI. Parternes argumenter vedrørende uanvendeligheden af artikel 81, stk. 1

Parterne fremfører, at Eurex Zurich er et komplet joint venture. Det kontrolleres i fællesskab af DB og SWX, eftersom større strategiske beslutninger skal tages ved enstemmighed. Eurex Zurich har en ledelse, der varetager operationer, finansiering, personalespørgsmål, aktiver, licenser og teknologi, således at kontinuiteten i dets aktiviteter er sikret. Parterne tilføjer, at Eurex Zurich vil komme til at operere uafhængigt på markedet med mulighed for at udvikle egne produkter. Projektet falder imidlertid uden for anvendelsesområdet for Rådets forordning (EØF) nr. 4064/89 om kontrol med virksomhedssammenslutninger, da det ikke opfylder de relevante tærskelkrav. De mener derfor, at Kommissionens vurdering af dette joint venture i overensstemmelse med artikel 22, stk. 1, i forordning (EØF) nr. 4064/89 bør begrænses til den potentielle risiko for koordinering af parternes konkurrencemæssige opførsel, i dette tilfælde på tilgrænsende markeder.

Parternes notering af og handel med værdipapirer udgør et nabomarked til Eurex's marked, dvs. handel med derivatprodukter, hvis grundlag er aktier, indekser og offentlige værdipapirer.

Parterne er ikke aktive på de samme markeder som Eurex, fordi deres produkter er forskellige i både struktur og funktion. Parterne beskæftiger sig kun med aktier og offentlige værdipapirer, der danner grundlag for visse former for derivatprodukter, f.eks. aktiebaserede derivatprodukter.

På trods af forbindelserne mellem markedet for notering af og handel med værdipapirer, som er det marked, som parterne opererer på, og derivatproduktmarkedet, som er Eurex's marked, er der alligevel tale om betydelige forskelle mellem de to markeder. Den mest afgørende forskel består i, at Eurex kan udvikle egne produkter, hvad parterne ikke kan. Parterne kan kun tilbyde ydelser, som tredjeparter står for, og de har ikke indflydelse på, hvilke former for værdipapirer der noteres, og de kan heller ikke forhindre, at lovformelige udstedere får noteret deres værdipapirer. Endvidere har parterne ikke en integreret clearingservice, således som Eurex. De fungerer som en form for mellemmand mellem købere og sælgere af værdipapirer, hvor Eurex fungerer som kontrahent. Endelig er parterne i en aktionæraftale blevet enige om ikke at levere derivatprodukter til andre end Eurex i den periode, hvor aktionæraftalen er i kraft. Hensigten er at forhindre enhver form for konkurrence mellem Eurex og parterne, og aftalen vil endvidere begrænse mulighederne for koordinering mellem dem.

Hvad angår notering af og handel med warrants ser det ud til, at mulighederne for koordinering af de konkurrencemæssige aspekter mellem parterne må anses for at være yderst beskedne, eftersom parterne har meget lidt indflydelse på betingelserne for udstedelse af warrants.

Der er ingen nævneværdig fare for koordinering af de konkurrencemæssige aspekter mellem parterne på markedet for elektroniske børssystemer, da der er mange udbydere af sådanne produkter, og heller ikke hvad angår markedet for salg af markedsoplysninger, da den form for oplysninger, som parterne leverer, er meget forskellig.

VII. Meddelelse

Kommissionen er positivt indstillet over for de anmeldte ordninger, men inden den godtager disse, opfordrer den tredjeparter med interesse i sagen til at fremkomme med deres kommentarer inden for en frist på en måned fra offentliggørelsen af denne meddelelse i De Europæiske Fællesskabers Tidende. Kommentarer kan sendes pr. telefax ((32-2) 296 98 07) eller pr. post, påført referencen COMP/37.557/D-1, til følgende adresse: Europa-Kommissionen Generaldirektoratet for Konkurrence (GD COMP)

Direktorat D - afdeling D1

Rue de la Loi/Wetstraat 200 B - 1049 Bruxelles/Brussel .

(1) EFT 13 af 21.2.1962, S. 204/62.